Harrach Péter

Harrach Péter Pál (Budapest, 1947. november 2. –) magyar teológus, kánonjogász, politikus, egykori miniszter, az Országgyűlés korábbi alelnöke.

Pályafutása 
Az I. István Gimnáziumban érettségizett 1966-ban.

Teológiai pályafutása 
A budapesti Hittudományi Akadémián végzett 1972-ben. A Pázmány Péter Katolikus Egyetemen kánonjogi végzettséget szerzett. Eleinte lelkipásztori kisegítő munkatársként több egyházközségben dolgozott. 1990 és 1998 között a Magyar Katolikus Püspöki Konferencia titkárságán a világi ügyek referense volt. Azóta is jó kapcsolatokat ápol a Magyar Katolikus Egyházzal.

Politikusi tevékenysége 
1989-ben belépett a KDNP-be. 1990-ben beválasztották az ügyvivői testületbe, melynek 1991-ig volt tagja. 1990 és 1997 között a párt zuglói elnökeként tevékenykedett. Emellett 1993 és 1994 között a párt budapesti elnöke, valamint 1995 és 1996 között annak országos alelnöke volt.

1990 és 1998 között zuglói önkormányzati képviselő, 1994 és 1998 között pedig a Fővárosi Közgyűlés tagja volt.

1997-ben, a párt kettéválása idején kilépett a pártból. A Fidesz-hez közel álló MKDSZ egyik alapítója, (1997), majd 2000 és 2004 között társelnöke Surján Lászlóval.

Az 1998-as országgyűlési választáson a Szob központú Pest megye 1. választókerületből szerzett egyéni mandátumot. Az Országgyűlésben a Fidesz-frakció tagja lett. 2002-ben a bírósági döntés által a volt kizártak és kilépettek újjáalakították a KDNP-t, melynek elnök-helyettesévé választották. Ezt a posztot 2004-ig viselte.

Az első Orbán-kormány alatt szociális és családügyi miniszterként tevékenykedett. Minisztersége alatt az Országos Területfejlesztési Tanács tagja is volt. A 2002-es kormányváltás után az Országgyűlés alelnökévé, ill. a Fidesz-frakció helyettes vezetőjévé is választották. A Fidesz szobi választókerületi elnöke lett 2003-ban, ahol 2002-ben másodszorra is megnyerte az országgyűlési választást.

2006-ban újból a szobi választókerületből került be az Országgyűlésbe, ahol az újjáalakult KDNP-frakció tagja, egyben frakcióvezető-helyettese lett, valamint újra megválasztották az Országgyűlés alelnökének. 2007-ben a KDNP országos alelnöke lett. A 2010-es országgyűlési választásokon ismét a szobi körzet juttatta a parlamentbe, ahol a KDNP frakcióvezetője lett, az Országgyűlés alelnökének azonban már nem jelöltette magát.

2016-ban a kvóta-népszavazás körüli vita során kijelentette, hogy Ferenc pápa „menekültügyről vallott gondolatai nem képezik a hivatalos egyházi tanítás részét, vagyis nem jelentenek a hívő katolikusok számára lelkiismeretben kötelező azonosulást”.

2020-ban bejelentette, hogy „10 év frontszolgálat után” át szeretné adni a frakcióvezetői posztot. 2020. június 29-én Semjén Zsolt bejelentette, hogy július 15-től Simicskó István a KDNP frakcióvezetője.

Családja 
Nős, felesége tanár. Németül társalgási szinten beszél. Három fiúgyermekük van, a középső fia (Péter) a zuglói KDNP elnöke, a legkisebb fiú, Tamás a XIII. kerületi Fidesz frakcióvezetője, illetve 2009-től a Fidesz újlipótvárosi választókerületi elnöke is. Három unokája van.

Kötetei 
Az élet és szeretet bölcsője. Katolikus Családkonferencia. Máriabesnyő, 1994. szeptember 15-17.; szerk. Harrach Péter, Somorjai Ádám; Püspökkari Családpasztorációs Bizottság, Bp., 1994
A család jövője a magyar társadalomban; Szent István Társulat, Bp., 2002 (Haza a magasban)
Akkor is a mi hazánk; KDNP Országgyűlési Képviselőcsoportja, Bp., 2008 (Kereszténység és közélet)
Választóimnak; KDNP Országgyűlési Képviselőcsoportja, Bp., 2015

Jegyzetek

Források 
MTI Ki Kicsoda 2009, Magyar Távirati Iroda, Budapest, 2008, 436. old.
Harrach Péter országgyűlési adatlapja
Harrach Péter honlapja

Magyar teológusok
Magyarország miniszterei
KDNP-tagok
A Magyar Országgyűlés alelnökei
Országgyűlési képviselők (KDNP)
Országgyűlési képviselők (Fidesz)
Országgyűlési képviselők (1998–2002)
Országgyűlési képviselők (2002–2006)
Országgyűlési képviselők (2006–2010)
Országgyűlési képviselők (2010–2014)
Országgyűlési képviselők (2014–2018)
Országgyűlési képviselők (2018–2022)
Országgyűlési képviselők (2022–2026)
Zuglóiak
1947-ben született személyek
Élő személyek
Az első Orbán-kormány tagjai
A budapesti Szent István Gimnázium diákjai